کاوش بدری

کاوش بدری وی پی رزاق پاشاہ کا قلمی نام ہے۔ یہ 3 فروری 1928 کو آمبور (ضلع شمالی آرکاٹ)میں پیدا ہوئے۔ انہوں نے بی اے مدراس یونیورسٹی سے کیا۔ ان کے مضامین اردو فارسی اور تاریخ اسلام تھے ۔

اساتذہ 
افضل العلماء ڈاکٹر عبد الحق، آغا ہدایت اللہ شوستری ،علامہ شاکر نائطی ،علامہ صبغتہ اللہ بختیاری ،مولانا ابو الجلال ندوی ،مولانا رحیم احمد فاروقی ،مولانا محمد یوسف کوکن اور دوسرے علما سے انہوں نے علمی فیوض حاصل کیے ۔

مادری زبان 
تامل ان کی مادری زبان ہے۔ لیکن اردو قدرت حاصل کرکے وہ اس زبان کے کامیاب نثر نگار اور نغز گو شاعر بنے۔ ان کی زندگی کا ایک معتدبہ حصہ مدراس یونیورسٹی لائبریری میں گزرا جہاں ان کا واسطہ کتب ورسائل اور اہل علم سے رہا۔ وہ اس زمانے میں بھی اور بعد کو بھی مصنفین اور ریسرچ اسکالرز کی مدد کے لیے ہمیشہ آمادہ رہے۔ اور ان لوگوں نے بڑی فراخ دلی سے اپنے کتب ومقالات میں کاوش بدری صاحب کی علمی معاونت کا اعتراف اور ان کی توجہات کا شکریہ ادا کیا ہے ۔

ملازمت سے سبکدوشی 
بعد کو مدارس کے ایک انجنیرنگ کالج کے دفترمیں بحیثیت سپرنٹنڈنٹ ان کا تبادلہ ہو گیا۔ یہیں سے 1987ء میں وہ ملازمت سے سبکدوش ہوئے ۔

کاوش بدری کی غزل گوئی 
کاوش بدری کی تصنیف ”کن فیکون“ میں ایک طویل حمد، ایک نعت اور پنچانوے غزلیات ہیں، کاوشؔ کی شعری عظمت کا بڑے بڑے نقادوں اور ماہرین فن نے کھلے دل سے اعتراف کیا ہے، انہوں نے تقریباً پچاس سال دشت غزل کی سیاحی کی ہے، مگر آج بھی ویسا ہی عزم جوان رکھتے ہیں جیسا کہ پچاس سال قبل رکھتے تھے، ان کی عمر ستر سے متجاوز ہو چکی ہے مگر وہ تھکتے ہوئے نظر نہیں آتے، اردو کے تقریباً تمام باوقار رسالوں میں ان کا کلام شائع ہوتا ہے، وہ غزلیں بہت خوبصورت آہنگ میں کہتے ہیں، کاوشؔ ہمیشہ ان کہی کہنے کی کوشش کرتے ہیں اور کامیاب رہتے ہیں، انہوں نے نظم سے زیادہ غزل کو وسیلہئ اظہار بنایا ہے-۔

ان کے اشعار انتہائی تاثر سے بھرے ہوتے ہیں، انہوں نے اپنے تجربات کو اپنی شاعری میں پیش کیا ہے، وہ دنیا دیکھے ہوئے ہیں، اچھے اچھوں سے ان کا پالا پڑ چکا ہے تو برے بروں سے واسطہ، یہی وجہ ہے کہ ان کی شاعری تجربات کا بحر بیکراں معلوم ہوتی ہے، ”بازار گرم ہونا“ کو شاعر نے ایک نئے معنیٰ میں کس خوبصورتی سے استعمال کیا ہے؎
اسے تو جسم کا بازار گرم کرنا تھا
بڑھ اکے ساز وصدا کی دکان کیا کرتا۔

خلیل مامون کاوشؔ بدری کی غزل کی خصوصیات بیان کرتے ہوئے کہتے ہیں ”اس مستقل مزاجی مین کلاسیکی اور جدید دونوں رنگ ایک دوسرے میں ایسا گھل مل گئے ہیں کہ ہم انہیں ایک دوسرے سے علاحدہ نہیں کر سکتے، ان دونوں کے امتزاج سے ایک ایسا رنگ ابھرتا ہے کہ جسے کسی معلوم رنگ کا نام نہیں دے سکتے اور یہی کاوشؔ بدری کی غزل کا جوہر ہے“۔ کاوشؔ کو خوب معلوم ہے کہ کون سے الفاظ اظہار مطلب کے لیے مناسب ہیں، یہی وجہ ہے کہ ان کے اشعار تأثر کے حسن سے معمور ہوتے ہیں-

کاوشؔ کو موجودہ دور کے معاشرتی مسائل اور اخلاقی شکستگی کا خوب احساس ہے، موجودہ دور میں جہاں مادی اعتبار سے خوب ترقیاں ہوئیں، وہیں روحانی لحاظ سے زمانہئ حال انحطاط کا شکار ہے، شرم وحیا، نیک اخلاق، سچائی، ایمانداری، پیار ومحبت جیسے اعلیٰ قدروں کا کوئی مول نہیں رہا-
جناب شمس الرحمن فاروقی نے 7/ اپریل کو کاوشؔ بدری کے نام لکھے ہوئے ایک مکتوب میں ”کن فیکون“ کی اس طرح تعریف کی ہے ”اس زمانے میں آپ جیسا بہتر اور مضمون آفریں غزل گو کوئی نہیں ہے، زبان کے حسن اور آہنگ کی روانی سے آپ چار چاندلگا دیتے ہیں“۔
ڈاکٹر آصفہ شاکر نے لکھا ہے کہ:
”مجموعی طور پر کاوش ؔ میں کہنہ مشقی اور پختگی کی شان ہے۔ زندگی کی تیز وتند مشاہدات کی گہرائی بھی ہے۔ ساتھ ہی اسلوب بیان کا دلکش انداز بھی آپ کی شاعری بناوٹ سے پاک اور پر تاثیر ہے۔ کاوشؔ کا سیدھا سادہ اسلوب آپ کی سادگی طبع کا غماز ہے۔“

تمل ناڈو کے معروف صحافی اکبر زاہد نے کاوش بدری کے حوالے سے ایک مضمون تحریر کیاہے جو وانمباڈی کے ایک رسالہ میں شائع ہوا۔ اس میں انہوں نے کاوش بدری کے سوانحی گوشوں کو اجاگرکرنے کی کوشش کی ہے اور بہت سی باتیں آپ کے اس مضمون سے واضح ہوتی ہیں۔ صرف ایک اقتباس ملاحظہ کریں جس سے اندازہ ہوتا ہے کہ بڑے بڑے شعرا کاوش کی شاعری کے بارے میں کیاکہا کرتے تھے:

”کاوشؔ بدری صاحب نے اکتوبر1957ء میں مخدوم محی الدین کی مدراس آمد کے موقع پر ان کے اعزاز میں ایک شاندارمشاعرہ کا انعقاد کیا۔ اس مشاعرے میں سید احمد گلابؔ،راجی صدیقی،آثم کرنولی وغیرہ نے تعاون کیا تھا۔ صدارت ڈاکٹر عزیز الرحمن تمنائی نے کی۔ مشاعرہ میں شرکت کے لیے کاوشؔ بدری نے دانش ؔ فرازی کو بطور خاص مدعو کیا تھا۔ اس مشاعرہ میں وانمباڑی،آمبور اور مدراس کے شعرا نے شرکت کی۔ یہ مشاعرہ مدراس میں پہلا ترقی پسند مشاعرہ کہا جاسکتا ہے۔

دانشؔ فرازی نے مخدوم محی الدین صاحب کا منظوم خیر مقدم کیا۔ مشاعرے کے اختتام پر مخدوم صاحب نے جو کلمات کہے وہ مدراس کے ادبی ماحول کے لیے ایک زبردست خراج تحسین ہے۔ انہوں نے کہا کہ:”مجھے اکثر مدراس آنے کا موقع ملا ہے لیکن یہ پہلا اتفاق ہے کہ میں یہاں کے ارباب فن کے درمیان موجود ہوں۔ مجھے یہ دیکھ کر خوشی ہوئی ہے کہ یہاں اچھا کہنے والے موجود ہوں۔ مجھے یہ دیکھ کر خوشی ہوئی ہے کہ یہاں اچھا کہنے والے موجود ہیں۔ مدراس کے شعرا کی زبان وہی زبان ہے جو زبان کہ دہلی اور لکھنؤ کی ہے۔“

کاویم 
کاوش بدری کی یہ تصنیف خود کلامی کے فارم میں لکھی گئی ہے جس کی بے حد تعریف قمررئیس کے علاوہ رازامتیاز وغیر ہ نے کی ہے۔ جس میں شاعر نے دراوڑی کلچر،تہذیب و ثقافت کے ساتھ بہت سی چیزوں کو سمیٹنے کی کوشش کی ہے۔ قمر رئیس نے کاویم کے بارے میں مختصر لفظوں میں یوں لکھاہے:

”یہ نظم اگر ایک طرف شاعر کے روحانی اور ذہنی سفر کی مستند رُوداد ہے تو دوسری طرف اس کا مرکزی کردار اس نئی پیڑھی کی علامت کہا جاسکتا ہے،جس کے شعور وعقل نے ملک کی آزادی کے بعد آنکھیں کھولیں،لیکن جس کی سیرت اور مذاق وفکر کی تعمیر میں قدیم روایات اور اقدار کا بھی اہم حصہ رہا ہے،کاوشؔ نے خود کلامی کے سہارے نظم کے ابتدائی حصہ میں اپنے بکھرے ہوئے ماضی کے ان لمحوں کو سمیٹنے کی کوشش کی ہے۔ جو اُن کی ذات کے سمندر میں جل پر یوں کی طرح تیر رہے ہیں،اپنے ان ہی ارضی اور وجدانی تجربات کی روشنی کے سہارے انہوں نے اپنے گرد وپیش کے ٹھوس حقائق کو سمجھنے اور ان سے رابطہ استوار کرنے کی کوشش کی ہے۔ ماں کی ممتا،اس کا تقدس اور اس سے محرومی کا کرب پیغمبر اسلام کی ذات سے گروید کی،دکن کی دراوڑی تہذیب وتمدن کی دلداری،ممتاز جان کی بلاخیز محبت اور ایسے ہی دوسرے تلخ وشریں باطی اور خارجی حوادث سے گزر کروہ اپنی شناخت کی اس منزل تک پہنچا ہے۔“
(کاوش بدری اور کاویم سے ماخوذ)
راز امتیاز نے اسی نوعیت کی بات لکھی ہے:
”کاویم“ کا ”میں“ ایک مخصوص کلچر اور مخصوص سماج سے ابھرتا ہے اور ”عرفانِ ذات کی“ مسافتیں طئے کرکے دوبارہ اس کلچر اور سماج کو ایک نیا انسان بن کر لوٹتا ہے۔

تصانیف 
 مثنوی قبلہ نما : یہ بہت خوبصورت نعتیہ مثنوی ہے جو 1965میں شائع ہوئی۔ مولانا امتیاز علی عرشی ،مالک رام وغیرہ نے اس کی خوبیوں کا بہت اچھے لفظوں میں ذکر کیا ہے ۔
 شردھانجلی : پنڈت جواہر لال نہرو کی وفات پر ایک درد دمرثیہ ہے جو1964میں شائع ہوا۔ فراق گورگھپوری نے کاوش کی اس نظم کی تعریف کی ہے اور نیاز فتحپوری نے اس پر شاندار تبصرہ کیا ہے ۔
 کاویم :یہ طویل نظم 1977میں تصنیف ہوئی۔ یہ مختلف موضوعات پر مشتمل ہے۔ شمس الرحمن فاروقی ،ظ انصاری اور دوسرے تنقید نگاروں نے اسے بہت سراہا ہے ۔
 قطب مدراس: یہ مدراس کے ایک کثیر التصانیف بزرگ حضرت مخدوم عبد الحق ساوی دستگر کی زندگی اور ان کے کارناموں پر مرتب ہوئی ہے ۔1983میں شائع ہوئی۔ کلام میں پہلے ترقی پسند کا عنصر غالب تھا اب ان کے اشعار پر تصوف کا رنگ تصوف چھایا ہوا ہے ۔
 تامل ناڈو میں عربی و فارسی ادبیات کا چار سو سالہ تاریخ دو جلدیں(جلد اول فارسی جلد دوم عربی )

حوالہ جات